Torres kan bli vraket mot Juventus
For med bare én nettkjenning på de siste sju kampene for Chelsea har ikke den spanske spissen svært mye han skulle sagt i kampen om en plass i startoppstillingen. Di Matteo har lovet endringer i elleveren som lørdag tapte 2-1 for West Bromwich i serien. - Vi må se på hvordan laget fungerer sammen og evaluere hele laget. Vi må også se på hvordan spillerne har restituert seg etter helgen, sier Chelsea-sjefen til Sky Sports. Laget som står igjen med tre poeng etter tirsdagens batalje i Torino vil ta et langt steg mot avansement og åttedelsfinale. Før runden ligger Sjakhtar Donetsk og Chelsea med sju poeng og Juventus med seks. Nordsjælland som tirsdag møter Sjakhtar har kun ett. Chelsea har sluppet inn hele 18 mål på de siste åtte kampene, et problem som må løses om avansementet i mesterligaen skal sikres. - Det er den defensive organiseringen vi må se nærmere på, og som jeg har sagt tidligere - det kan bli nødvendig med noen bytter. Som lag må vi bli bedre i forsvar. Vi skal ikke forsvare oss med én mann, men med hele laget, sier Di Matteo. Begge kampene i gruppe E har avspark 20.45 tirsdag kveld. Sjakhtar Donetsk vil med seier over Nordsjælland være sikret en plass i mesterligaens sluttspill.
Chelsea-trener Roberto Di Matteo vurderer å benke Fernando Torres til tirsdagens viktige kamp i mesterligaens gruppe E mot Juventus.